/* KOM/2011/0366 v konečnom znení */ OZNÁMENIE KOMISIE RADE A EURÓPSKEMU PARLAMENTU Obnova dojednania medzi Európskou komisiou a Úradom pre vedu a techniku Spojených štátov amerických, ktorým sa zriaďuje pracovná skupina pre biotechnologický výskum





Komisia vo svojom oznámení SEC(90) 1661 v konečnom znení zo 6. septembra 1990 informovala Radu o svojom zámere podpísať uvedené dojednanie. Viceprezident Filippo M. Pandolfi a Dr. David Allan Bromley, tajomník prezidenta Georgea H. W. Busha pre vedu a techniku, podpísali 7. septembra 1990 dokument, ktorým sa zriaďuje táto pracovná skupina na obdobie piatich rokov Toto dojednanie bolo odvtedy trikrát obnovené, a to v rokoch 1996, 2001 a 2006. Uvedené dojednanie o pracovnej skupine sa v prípade vedeckých aspektov biotechnologického výskumu týka rôznych foriem výmeny informácií a koordinácie. Počas uplynulých rokov zohrala táto pracovná skupina kľúčovú úlohu pri zriaďovaní celej škály novovznikajúcich vedeckých oblastí vrátane systémovej biológie, morskej genomiky, aplikácie biotechnológie pri výrobe udržateľnej energie a syntetickej biológie. Riešila aj hlavné spoločenské problémy, ako napr. vznikajúce infekčné choroby, výživu, obezitu, biotechnológiu na odstránenie znečistenia, ako aj bioetiku, úlohu žien vo vede a vnímanie biotechnológie verejnosťou. Táto pracovná skupina v júni 2010 oslávila prostredníctvom konferencie na vysokej úrovni s názvom „Biotechnologický výskum pre komplexný svet“, ktorú zorganizovalo španielske predsedníctvo EÚ, 20. výročie svojho vzniku. V spoločnej publikácii[1] Európskej komisie a vlády USA sa zdôrazňuje úloha spoločnej pracovnej skupiny EÚ – USA pri zbližovaní výskumníkov z oboch strán Atlantiku s cieľom anticipovať potreby vedy zajtrajška už dnes. Potreba takejto transatlantickej spolupráce v rámci tohto jedinečného fóra sa v blízkej budúcnosti nevytratí a činnosť pracovnej skupiny pre biotechnologický výskum sa môže stať ešte dôležitejšou. Strategický plán toho, čo táto pracovná skupina chce dosiahnuť počas nasledujúcich piatich rokov, zahŕňa sériu spoločnej práce v dôležitých vedeckých oblastiach, ako sú syntetická biológia, morská genomika, environmentálna biotechnológia, zdravie zvierat, udržateľné biovýrobky a biotechnológia rastlín, ako aj bioinformatika. Z uvedených dôvodov má Komisia v úmysle po štvrtýkrát obnoviť dojednanie medzi Európskou komisiou a Úradom pre vedu a techniku Spojených štátov amerických. Komisia informuje Radu a Európsky parlament o účinnom obnovení a o nadchádzajúcich prácach, ktoré sa vykonajú v rámci navrhovaného obnovenia dojednania. PRÍLOHA VYKONÁVACIE DOJEDNANIE MEDZI EURÓPSKOU KOMISIOU A ÚRADOM PRE VEDU A TECHNIKU SPOJENÝCH ŠTÁTOV AMERICKÝCH O PRACOVNEJ SKUPINE EÚ – USA PRE BIOTECHNOLOGICKÝ VÝSKUM Úrad pre vedu a techniku Spojených štátov amerických a Európska komisia (ďalej len „strany“): konajúc v súlade s Dohodou o vedecko-technickej spolupráci medzi vládou Spojených štátov amerických a Európskym spoločenstvom, ktorá bola podpísaná vo Washingtone 5. decembra 1997, rozšírenou, zmenenou a doplnenou (ďalej len „dohoda“) a stavajúc na administratívnom dojednaní medzi Európskou komisiou a vládou Spojených štátov amerických o pracovnej skupine EÚ – USA pre biotechnologický výskum podpísanom 7. septembra 1990 a obnovenom v rokoch 1996, 2001 a 2006 (ďalej len „dojednanie“), sa dohodli takto: Účel Vykonávacie dojednanie slúži ako obnova dojednania a uzatvára sa ako vykonávacie dojednanie podľa článku 5 dohody. Vykonávacím dojednaním sa zamýšľa zostať v súlade s ustanoveniami dohody. Účelom pracovnej skupiny EÚ – USA pre biotechnologický výskum je zvýšiť vzájomné chápanie činností a programov týkajúcich sa biotechnologického výskumu v EÚ a USA V uvedenom rámci má pracovná skupina za cieľ slúžiť ako mechanizmus výmeny informácií a koordinácie vedeckých aspektov biotechnológie a výskumu v iných disciplínach, čím sa podporuje rozvoj biotechnológie. Funkcie Pracovná skupina EÚ – USA pre biotechnologický výskum by mala: - obnoviť programy výskumu a rozvoja v oblasti biotechnológie a v príbuzných vedných oblastiach; - uľahčovať komunikáciu a spoluprácu týkajúcu sa biotechnologického výskumu; - plánovať spoločné sympóziá, semináre a iné činnosti zamerané na výmenu informácií, ktoré nie sú dôverné, v prioritných záležitostiach spoločného záujmu v oblasti biotechnologického výskumu; - študovať činnosti, ktoré možno vykonávať spoločne, s cieľom informovať verejnosť o biotechnológii; - identifikovať a vymedzovať potreby výskumu s cieľom podporiť bezpečný rozvoj biotechnológie; - riešiť osobitné programové a operačné vedecké otázky, ktoré ovplyvňujú rozvoj biotechnologického výskumu a - Poskytovať revízie, analýzy, odporúčania a návrhy riadiacemu výboru Európskej komisie pre biotechnológiu (ďalej len „RVB“) a Národnej rade Spojených štátov amerických pre vedu a techniku. Štruktúra Zo strany EÚ sú v pracovnej skupine EÚ – USA predseda a zástupcovia dotknutých útvarov Komisie. Zo strany USA sú do skupiny zaradení vybraní členovia vládnych agentúr USA, ktoré majú záujem o biotechnologický výskum. Nominácie pre stranu USA a funkciu predsedu za Spojené štáty by mal vykonávať riaditeľ Úradu pre vedu a techniku (ďalej len „ÚVT“). Vo funkcii predsedu pracovnej skupiny by sa mal každoročne striedať predseda za EÚ a predseda za USA. Členstvo v podvýboroch a pracovných podskupinách pracovnej skupiny by sa nemalo obmedzovať na stálych zástupcov pracovnej skupiny a zriaďuje sa v prípade, keď to predsedovia každej strany považujú za nutné. Činnosti pracovnej skupiny koordinuje výkonný tajomník za Európsku komisiu a výkonný tajomník za Spojené štáty, ktorých majú vymenovať príslušní predsedovia. Prípadné požiadavky na ďalších pracovníkov by mali predsedovia predložiť generálnym riaditeľstvám a agentúram zastúpeným v pracovnej skupine. Zodpovednosť predsedov Zodpovednosť predsedov zahŕňa: - vypracovanie ročného pracovného plánu vrátane tém na diskusiu, informácií, ktoré sa majú vymeniť, a plánovaných spoločných činností; - zvolávanie pravidelných stretnutí pracovnej skupiny (aspoň raz ročne); - schvaľovanie prípadného zriaďovania, pokračovania v činnosti alebo ukončenia činnosti podvýborov a pracovných podskupín s cieľom dosiahnuť ciele ročného pracovného plánu a - prípravu a predkladanie správ výboru RVB a ÚVT na záver každého stretnutia pracovnej skupiny. Financovanie Každá strana znáša príslušné náklady svojich zástupcov na účasť na zasadaniach a na činnosti pracovnej skupiny. Iné ustanovenia Pracovná skupina by sa nemala zaoberať dôvernými obchodnými informáciami ani vykonávať činnosti vedúce k vzniku duševného vlastníctva. Kontakt so súkromným sektorom Na základe uváženia predsedov môže pracovná skupina vyžiadať ad hoc poradenstvo od rôznych osôb, ktoré nie sú prepojené s vládou. Na žiadosť predsedov sa títo mimovládni jednotlivci môžu zúčastňovať stretnutí a iných činností pracovnej skupiny. Dokumentácia Výkonní tajomníci pripravujú program stretnutí a správy zo stretnutí pracovnej skupiny a zabezpečujú ich rozoslanie členom pracovnej skupiny a v prípade poverenia predsedami aj iným zainteresovaným osobám na základe požiadania. Zápisnice zo seminárov a vedeckých stretnutí pracovnej skupiny sa sprístupňujú verejnosti. Trvanie Toto vykonávacie dojednanie má nadobudnúť platnosť podpísaním oboma zmluvnými stranami. Zostáva v platnosti tak dlho, kým je platná dohoda alebo kým niektorá zmluvná strana neukončí svoju účasť na tomto dojednaní. V prípade, že niektorá zmluvná strana má v úmysle ukončiť svoju účasť na tomto dojednaní, mala by sa usilovať oznámiť druhej zmluvnej strane svoj úmysel 90 dní vopred. ZA EURÓPSKU KOMISIU: ZA ÚRAD PRE VEDU A TECHNIKU SPOJENÝCH ŠTÁTOV AMERICKÝCH: Dňa: Dňa: [1] Pracovná skupina USA – ES pre biotechnologický výskum v rokoch 1990 – 2010: Biotechnologický výskum pre komplexný svet (The US-EC Task Force on Biotechnology Research 1990-2010: Biotechnology Research for a Complex World).